**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 440**

Nedjelja 7. travnja 2024.

**DRUGA VAZMENA NEDJELJA:**

**BIJELA I BOŽJEG MILOSRĐA**

****Evanđelje:** Iv 20, 19-31.**

Uvečer toga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: »Mir vama!« To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: »Mir vama! Kao što mene posla Otac i ja šaljem vas.« To rekavši, dahne u njih i kaže im: »Primite Duha Svetoga. Kojima otpustite grijehe, otpuštaju im se; kojima zadržite, zadržani su im.«

Ali Toma zvani Blizanac, jedan od dvanaestorice, ne bijaše s njima kad dođe Isus. Govorili su mu dakle drugi učenici: »Vidjeli smo Gospodina!« On im odvrati: »Ako ne vidim na njegovim rukama biljeg čavala i ne stavim svoj prst u mjesto čavala, ako ne stavim svoju ruku u njegov bok, neću vjerovati.«

I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče: »Mir vama!« Zatim će Tomi: »Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.« Odgovori mu Toma: »Gospodin moj i Bog moj!« Reče mu Isus: »Budući da si me vidio, povjerovao si. Blaženi koji ne vidješe, a vjeruju!«

Isus je pred svojim učenicima učinio i mnoga druga znamenja koja nisu zapisana u ovoj knjizi. A ova su zapisana da vjerujete: Isus je Krist, Sin Božji, i da vjerujući imate život u imenu njegovu.

**Komentar župnika:**

Korizma je bila vrijeme priprave za Uskrs, sa željom da s više molitve, velikodušnim djelima milosrđa, asketskim činima posta i pokore, a sve to prožimajući uživljavanjem u muku i križ Isusov, budemo čista i radosna srca te dočekamo uskrsnu proslavu našeg Spasitelja s plodovima njegove slavne pobjede.

Ti plodovi očituju se već prvog dana Uskrsa kada stanje straha i neizvjesnosti prekida uskrsli Isus i donosi učenicima Mir. Pišem ga velikim slovom jer to znači da se sam Bog nastanjuje u ljudskoj duši. Drugi plod je Duh Sveti, kao treća Božanska osoba, trajna ljubav Oca i Sina, a treći plod u današnjem evanđelju je poslanje i vlast dijeliti taj Mir i otpuštati grijehe, tj. Ispovijedati i sakramentalno odrješivati. Ti darovi primljeni su u zajednici.

Toma je bio izvan zajednice, tko zna gdje je lutao, skrivao se, mučio...Želio je neki opipljivi dokaz, a nije ga bilo. Osam dana je trajala njegova “agonija”. I nije povjerovao dok nije vidio. Zapravo dok se nije Isusova ljubav, tj. milosrđe koje dopušta da grešnik zađe u najdublje rane nebili to donijelo plod obraćenja i vjere, razlila preko dodira i u njegovo srce. Sve je to Isus dopustio da Toma bude spašen u svojim životnim lutanjima i postane prvi ispovjedalac najkraćeg uskrsnog Vjerovanja: *Gospodin moj i Bog moj!*

Sve se ovo događa i zbog naše vjere, sve to Isus čini da i mi doživimo preobrazbu, silna je želja Uskrsloga da i mi participiramo na plodovima uskrsnuća. Jesmo li ubrali plodove s milosrdnog stabla? Je li bjelina nedjelje zavladala i u mojoj duši i u zajednici kojoj pripadam? Danas ti je nova prilika, kao i apostolu Tomi!

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **DRUGA VAZMENA -**  **BIJELA - NEDJELJA, 7. 4.** | **RADNI TJEDAN**  **8. – 13. 4.** | | 08.00: P. PETRIČEVIĆ | 07.00: P. ŠTAMBUK | | 09.30: P. BALATINAC | 08.00: P. VLAH | | 11.00: P. ŠESTAK  12.15: P. VLAH | 09.00: P. ŠTANFEL  12.00: P. BIJELIĆ | |  |  | | 17.00: P. ŠTAMBUK | 18.30: P. NAGY | | 19.00: P. BIJELIĆ |  | | **ISPOVIJEDANJE**   |  |  | | --- | --- | | **DRUGA VAZMENA -**  **BIJELA - NEDJELJA, 7. 4. 2024.** | **RADNI TJEDAN**  **8. – 13. 4.** | | 07.30 – 13.00 | 06.30 – 09.30 | | 16.30 – 19.30 | 11.00 – 12.30  18.00 – 19.30 | |  |  | |

|  |
| --- |
| **Ž U P N E O B A V I J E S T I** |

U ponedjeljak je **svetkovina Navještenja Gospodnjeg**, sv. Mise su kao radnim danom. Svetkovina inače pada na 25. ožujka, ali je zbog Velikog tjedna liturgijski prebačena na ovaj dan.

**Nastavlja se redoviti raspored** moljenja krunice na Kamenitim vratima, župne kateheze, pjevanja djece sa s. Marijelom i susreta ministranata subotom.

U srijedu je **Dan bl. Ivana Merza**, a kako je započela sa zasjedanjem nadbiskupska komisija za utvrđivanje čuda koje je potrebno za kanonizaciju, prilika je to da još pojačamo svoje molitve za njegovo proglašenje svetim i da mu se utječemo u svojim potrebama.

U četvrtak je spomendan sv. Stanislava, biskupa i mučenika 1079. godine.

**Sljedeća nedjelja je Treća vazmena** i sv. Mise i ispovijedanja će biti redovito s radosnom viješću da ćemo pod sv. Misom u 9.30 imati čak četiri krštenja.

Poslužite se katoličkim tiskom, osobito **Glasom Koncila i** **Glasnikom Srca Isusova** **i Marijina.**

U koliko želite Župni listić primati e-poštom, to javite na [zupalma@email.t-com.hr](mailto:zupalma@email.t-com.hr)

Na koncu liturgijskih slavlja bilo je **predstavljanje** **udruge "Hrvatska za Život"**, koja ove godine slavi 10. rođendan i pokreće brojne akcije, a jedna je i inicijativa "40 dana za život" koja je ove godine, koliko se do sada zna, spasila 4 života!

|  |
| --- |
| “**MANJE JE VIŠE” - LAIČKA KOLUMNICA br. 393 - piše: Ana Marija Čupić** |

Svijet je u današnjem vremenu pogođen ratovima, potresima, bolestima, izazovima i svakojakim događajima koje čujemo na vijestima, a kao posljedicu zabrinutost ljudi koju svakodnevno svjedočimo. Današnje evanđelje govori nam o tome kako se Isus nakon svojega uskrsnuća očitovao učenicima koji su strahovali od Židova. Učenici su se obradovali vidjevši Isusa koji im je pokazao svoje ruke i bok te rekao: ,,Mir vama“! Te večeri Toma zvani Blizanac, jedan od dvanaestorice nije bio s učenicima i nije im vjerovao da su vidjeli Isusa, ali nakon osam dana, Isus je ponovno došao rekavši Tomi: „Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.“ Nakon što je Toma uistinu povjerovao, Isus mu je odgovorio: „Budući da si me vidio, povjerovao si. Blaženi koji ne vidješe, a vjeruju!“

Ovaj ulomak iz evanđelja po Ivanu koji smo danas slušali, potaknuo me na razmišljanje o tome koliko je doista važno u trenutcima straha i zabrinutosti, zazvati Božje ime i vjerovati da je Isus uvijek s nama u svim životnim situacijama koje prolazimo, a Isusovu prisutnost upravo nam svjedoči ovo današnje evanđelje. Koliko puta bismo znali čuti izreku ne budi poput „nevjernog Tome“, u situacijama koje se odnose na trenutke sumnje, nesigurnosti ili potrage za dubljim odgovorima na životna pitanja. U takvim trenutcima, osnažimo svoju vjeru oslonivši se na Isusa imajući na umu da se On brine za nas, znajući da je uvijek s nama i uz nas. Neka Isusov mir ispuni srca svih nas!

Izdaje župa Presvetog Srca Isusova, Palmotićeva 31, Zagreb.

Tel. 01/210 4451, zupalma@email.t-com.hr, godina X., <http://www.zupa-presvetog-srca-isusova.hr/>